‘Sassa-aftrekkings moontlik strydig met wet’Argieffoto Hoewel die hooggeregshof in Pretoria onlangs beslis het dat aftrekkings wel van die maatskaplike toelaes gedoen mag word, verbreek dit moontlik steeds die Wet op Verbruikersbeskerming. Só sê adv. Anton Alberts, die VF Plus se parlementêre woordvoerder, nadat dié party in ŉ verklaring gesê het hy gaan die Nasionale Verbruikerskommissie (NVK) vra om ŉ ondersoek na dié bevinding te doen. Alberts sê hy het die voorsitter van die parlementêre portefeuljekomitee oor handel en nywerheid in Maart vanjaar reeds versoek om die betrokke bank waar die aftrekkings gedoen word te gelas om voor die komitee te verskyn. Hy sê dit is lank reeds deur mediaberigte bekend dat NET1 UEPS, die houermaatskappy van Cash Paymaster Services (CPS), wat die betaling van die toelaes behartig, ander filiale het wat onder meer mikrolenings en versekering bedryf, en dat CPS moontlik onbehoorlik misbruik is om bemarking vir dié filiale te doen. “Die komitee is deeglik bewus van die uitbuiting van veral behoeftige Suid-Afrikaners deur die onreëlmatige toestaan van krediet en daar is tans selfs ŉ proses aan die gang om die Nasionale Kredietwet te verander om groter beskerming aan mense te verleen wat op dié manier uitgebuit word. “Die mense wat toelaes ontvang, is reeds in ŉ desperate geldelike situasie, en alles moontlik moet gedoen word om hulle van uitbuiting te beskerm,” sê hy.